kardosdrur/scandi-wiki huggingface dataset:
National Irish Bank

National Irish Bank (NIB) (gælisk:Banc Éireannach Náisiúnta) er en kommerciel bank i Irland, en af de fire største i landet. I december 2004 indvilligede Danske Bank i at købe National Irish Bank (og Northern Bank) for 967 mill. £ af National Australia Bank.

Historie 
National Irish Bank var oprindelig Irland-filialen af Northern Bank, en af de ældste banker i Irland (fra 1824. National Irish Bank blev dannet som en selvstændig enhed i 1986, i begyndelsen under navnet Northern Bank (Ireland) Limited, da den britiske bank Midland Bank udskilte Northern Bank's forretninger i Irland fra sine forretninger i Nordirland.

I 1987 blev begge banker overtaget af National Australia Bank Limited. I 1988 blev Irlands-delen omdøbt til National Irish Bank Limited medens Northern Bank Limitd' beholdt sit navn i Nordirland. Ikke desto mindre blev begge banker drevet af det samme management-team, og bankerne deltes også om mange forretningsområder og bankfunktioner.

Forandringer under "Danske" 
Den 1. marts 2005 tog Danske formel kontrol med National Irish Bank. Den meddelte som det første, at Northern Bank og National Irish Bank ville blive fuldstændig skilt fra hinanden, og at et nyt management team ville blive udpeget til'National Irish Bank. Men nogle back office services ville fortsat være fælles. Banken skiftede til Danske Bank's teknologi- platform.

Banken tog Danske Bank's logo, med ordet "Danske" afløst af "National Irish". Banken blev formelt relanceret den 18. april, med en rad nye produkter og et opgraderet internet bank-system. Blandt nyskabelserne er brugen af SMS-beskeder til at kommunikere med kunderne.

I juni 2005 blev Andrew Healy udnævnt til chief executive officer for National Irish Bank. Den har 66 filialer, 649 ansatte og 167.000 kunder.

I januar 2007 meddelte Danske Bank at National Irish Bank Limited's bankforretninger ville blive overført til Danske Bank A/S's irske afdeling. De praktiske konsekvenser heraf er, at fra 1. april 2007 er National Irish Bank ikke længere et selvstændigt aktie-selskab under opsyn og regulering af Irish Financial Services Regulatory Authority men under det danske Finanstilsyn i stedet, eftersom NIB nu er en del af Danske Bank i stedet for et selvstændigt datterselskab. Det er stadig National Irish Bank som kører alle forretninger.

Eksterne links 
 National Irish Bank
 Danske Bank NIB Acquisition site 

Banker fra Irland
Danske Bank-koncernen
Şaban Özdoğan

Şaban Özdoğan (født 14. marts 1990) er en dansk fodboldspiller, der spiller for BK Avarta. Özdogan har tidligere spillet for F.C. København og har senest spillet for 2. divisionsklubberne Svebølle B&I og Holbæk B&I.

Karriere 
Özdogan begyndte at spille på ungdomsholdet i Kjøbenhavns Boldklub (KB). Han gjorde sin debut for det danske U-16 landshold i januar 2006, og spillede to kampe for holdet og scorede et mål. I september 2006, han blev kaldt op til det danske U-17 landshold.

Ved årsskiftet 2007 blev han forfremmet til KBs senior trup, to år før tid, sammen med Mads Laudrup. I sommerferien 2009 blev Özdogan forfremmet til FC Københavns førsteholds trup sammen med Thomas Delaney. Han opnåede 6 superligakampe for FC Københavns førstehold, og spillede endvidere i Pokalturneringen (3 kampe) samt Royal League, Europa League og Champions League (1 kamp hver).

Özdogan havde imidlertid vanskeligt ved at opnå fast spilletid for FCK, hvorfor kontrakten blev ophævet ved udgangen af 2011. Efter i en periode at have været klubløs opnåede Özdogan i april 2012 kontrakt med 2. divisionsklbubben Avarta. Her spillede han resten af sæsonen 2011/12, hvorefter han skiftede til Svebølle. Han skiftede i sommeren 2015 til Holbæk B&I, der dog ikke forlængede i sommerpausen 2016. Herefter blev han tilknyttet barndomsklubben Avarta.

Landsholdskarriere 
Han har spillet 17 kampe og scoret et enkelt mål for forskellige danske ungdomslandshold.

Film 
Saban Özdogan har desuden medvirket i den danske film Af banen som Hakan.

Eksterne henvisninger

Referencer 

Fodboldspillere fra Danmark
Fodboldspillere fra FC København
Fodboldspillere fra Boldklubben Avarta
Lie to Me

Lie to Me er en amerikansk tv-serie skabt af Samuel Baum, hvor genren hovedsageligt er drama og krimirelateret. Serien debuterede på FOX den 21. januar 2009 og sluttede den 10. maj, 2011.

Handling 
I serien assisterer, Dr. Cal Lightman (Tim Roth) og hans kollegaer i The Lightman Group, forskellige organisationer, normalt lokalt politi eller FBI,  i deres arbejde. Dette arbejde, består i at søge sandheden, ved brug af psykologiske metoder. Dette gøres ved at opfange såkaldte microexpressions, som er ufrivillige ansigtsudtryk, der forekommer når man prøver at skjule en følelse. De metoder Dr. Cal Lightman bruger i serien, er baserede på den virkelige person Dr. Paul Ekmans videnskabelige fund om microexpressions og ansigtets motorik. Foruden Cal Lightman er hovedkarakterne Dr. Gillian Foster (Kelli Williams), Eli Loker (Brendan Hines) og Ria Torres (Monica Raymund). De 4 hovedkarakterer er med i alle 48 afsnit af serien. En anden hovedperson er Cal Lightmans datter, Emily Lightman (Hayley McFarland), der er med i 40 afsnit. Handlingerne i serien, er en blanding af krimi og drama, hvor krimidelen er opgaverne der skal løses og dramadelen omhandler Lightmans forhold til sin datter og sine ansatte.

Afsnit 

Datoerne er fra USA's sendeflade.

Soundtrack 
Hovedsangen til serien er Brand New Day, skrevet af Ryan Star and Max Collins, og fremført af Ryan Star.

Modtagelse

Priser og nomineringer 
Serien har vundet 3 priser. I 2009 vandt lydholdet bag serien en BMI TV Music Award og i 2011 fik Tim Roth, en People's Choice Award for 'Bedste TV Krimi Karakter' og serien vandt en People's Choice Award for 'Bedste TV Krimi Drama'. Serien har været nomineret til 4 andre priser.

Eksterne henvisninger 
 
 Paul Ekmans officielle hjemmeside

Kilder og referencer 

Dramaserier fra USA
Krimiserier fra USA
Tv-programmer fra Fox Broadcasting Company
Amerikanske tv-serier fra 2000'erne
Amerikanske tv-serier fra 2010'erne
Stipendium

Et stipendium er et særligt tilskud, der især tildeles studerende, enten som engangsbeløb, eller faste månedlige eller kvartalsvise tilskud. Det mest udbredte stipendium i Danmark er SU.
Stipendier kan både tildeles som generel økonomisk støtte, eller som øremærkede midler til et eller flere bestemte formål.

Uddannelsesfinansiering
Jooks

Johan Forsby med kunsternavnet Jooks (født 5. marts 1980) er en dansk rapper og forfatter.

Karrieren startede, da han vandt DM i Rap i 1997 med rapgruppen Rent mel. I sin tidlige karriere optrådte han solo med kunstnernavnet MC Jo. Han har desuden arbejdet sammen med en række danske kunstnere som L.O.C., Clemens, Jokeren, Suspekt, Niarn og Per Vers. 

Jooks albumdebuterede som solokunstner i juni 2009 med Privilegeret, der udkom på ArtPeople. singlerne "Jackmove" og "Træk vejret" udkom efteråret 2008 og blev efterfulgt af hittet "Hun vil ha' en rapper", som udkom i maj 2009.

I april 2012 begyndte han at udgive sin musik på YouTube i kapitler. Det blev til i alt tre kapitler, som blev lagt online i takt med at de blev produceret, og slutresultatet er en sammenhængende række af musikvideoer med en afrundet fortælling.

I oktober 2014 udkom singlen "Etableret", efterfulgt af "Lige Nu" i november 2014 - begge forløbere for studiealbummet "Dyr" som udkom i januar 2015. 

I februar 2015 udgav han sammen med Tarek Omar romanen 'Sønner af mænd' på Politikens Forlag.

Private forhold 
Han er gift med forfatteren Julia Lahme, og de har sammen sønnerne Elias og Sofus.

Diskografi 
 Langt om længe som medlem af Rent mel, FabK Productions 1999
 Ingen Stress som medlem af Rent mel, Hideout
 Privilegeret soloudspil, Hideout / Artpeople.
 Etableret (single soloudspil), Universal Music 2014.
 Lige Nu (single soloudspil), Universal Music 2014 .
 Dyr soloudspil, Universal Music 2015

Noter

Eksterne henvisninger 
 Officiel hjemmeside
 YouTube

Rappere fra Danmark
Har spillet på Roskilde Festival
Joan Fontaine

Joan Fontaine (født 22. oktober 1917, død 15. december 2013) var en britisk født, amerikansk skuespiller. I 1941 modtog hun en Oscar for bedste kvindelige hovedrolle for sin medvirken i Alfred Hitchcock-filmen Mistanken.

Hun var lillesøster til skuespilleren Olivia de Havilland.

Ekstern henvisninger 

 

Skuespillere fra Storbritannien
Skuespillere fra USA
Oscar for bedste kvindelige hovedrolle
Personer fra Tokyo
Amerikanere i 1900-tallet
Amerikanere i 2000-tallet
Eugene Walter

Eugene Walter (1921 – 21. marts 1998) var en amerikansk manuskriptforfatter, digter, skuespiller, kok, oversætter, redaktør og kostumedesigner.

Biografi 
Walter blev født og opvokset i byen Mobile i Alabama, som han betegnede som "et særskilt kongerige". Walter og Truman Capote blev kendt i Mobile som børn på grund af deres mange forskellige aktiviteter inden for kunsten. 

Under 2. verdenskrig, tilbragte Walter tre år i Alaska. Han flyttede i 1950'erne til Paris, hvor han blandt andet var med til at lancere Paris Review.

Han døde den 29. marts 1998 af leverkræft ved University of South Alabama Medical Center.

Eksterne henvisninger 
 

Manuskriptforfattere fra USA
Digtere fra USA
Skuespillere fra Alabama
Kokke fra USA
Palus

Palus (flertal: paludes) er betegnelsen for en månesump, hvilket er en landskabsform på Månen. Der er tale om en mindre udgave af et månehav med kendetegn svarende til månehavenes.

Der kendes følgende paludes:
Palus Epidemiarum
Palus Putredinis
Palus Somni

Månens geologi
Oceanus

Oceanus er betegnelsen for et måneocean, hvilket er en landskabsform på Månen. Der er tale om en stor udgave af et månehav med kendetegn svarende til månehavenes. Der findes kun et oceanus, nemlig Oceanus Procellarum.

Månens geologi
André Lundquist

André Lundquist (født 1972 i København) Medlem af BKF, Fondation Taylor og Kunstnerforeningen 18. September. André Lundquist er en dansk figurativ billedkunstner. Han blev undervist i en tidlig alder af billedkunstner Therese Dragshøj og debuterede i 1996. Mange udstillinger i Danmark, og fra 2000 medlem af mange danske og udenlandske gallerier. . Produktionen er overvejende på private hænder.

Noter

Links 
 Galerie L´Oeil du Prince
 Galleri Kant
 Kunsterens hjemmeside

Malere fra Danmark
Rupes

Rupes er betegnelsen for en måneklint, hvilket er en landskabsform på Månen. Betegnelsen anvendes også om tilsvarende formationer på andre himmellegemer som Merkur.

Der kendes følgende rupes på Månen:
 Altai Rupes 
 Boris Rupes
 Cauchy Rupes
 Kelvin Rupes
 Liebig Rupes
 Mercator Rupes
 Recta Rupes
 Toscanelli Rupes

Månens geologi
Promontorium

Promontorium er betegnelsen for et forbjerg på Månen, en landskabsform på Månen. Et promontorium støder op til et månehav.

Der kendes følgende promontorier på Månen:
 Promontorium Agarum
 Promontorium Agassiz
 Promontorium Archerusia
 Promontorium Deville
 Promontorium Fresnel
 Promontorium Heraclides
 Promontorium Kelvin
 Promontorium Laplace
 Promontorium Taenarium

Månens geologi
Tomas Brolin

Per Tomas Brolin (født 29. november 1969 i Hudiksvall, Sverige) er en tidligere svensk fodboldspiller, der spillede som angriber hos en række europæiske klubber, samt det svenske landshold. Han måtte dog indstille sin karriere som kun 28-årig som følge af en række alvorlige skader.

To gange, i 1990 og 1994 blev han kåret til Årets Spiller i Sverige.

Klubkarriere 
Efter at have indledt sin karriere hos forskellige klubber i sit hjemland blev Brolin udlandsprofessionel hos først italienske Parma FC og siden det daværende Premier League-storhold Leeds United. Han havde desuden et kortvarigt lejeophold hos FC Zürich i Schweiz, og sluttede sin karriere af hos Crystal Palace F.C. Hans mest succesfulde periode var tiden hos Parma, hvor han var med til at vinde både Pokalvindernes Europa Cup, UEFA Cuppen, UEFA Super Cuppen samt den nationale pokalturnering Coppa Italia.

Landshold 
Brolin nåede gennem karrieren at spille 47 kampe og score 26 mål for Sveriges landshold, som han repræsenterede i årene mellem 1990 og 1995. Han deltog for sit land ved VM i 1990 i Italien, EM i 1992 på hjemmebane samt VM i 1994 i USA, hvor svenskerne vandt bronze.

Titler 

Coppa Italia
 1992 med Parma FC

Pokalvindernes Europa Cup
 1993 med Parma FC

UEFA Cup
 1995 med Parma FC

UEFA Super Cup
 1993 med Parma FC

Eksterne henvisninger 
 FIFA.com spillerinfo 

Fodboldspillere fra Sverige
Fodboldspillere fra Parma FC
Fodboldspillere fra Leeds United F.C.
Fodboldspillere fra Crystal Palace F.C.
Fodboldspillere fra GIF Sundsvall
Fodboldspillere fra IFK Norrköping
Deltagere ved verdensmesterskabet i fodbold 1990
Deltagere ved det europæiske mesterskab i fodbold 1992
Deltagere ved verdensmesterskabet i fodbold 1994
Fossa (exogeologi)

Fossa er betegnelsen for en lang, smal sænkning på et himmellegeme som en planet eller en måne. Det antages, at fossae kan stamme fra en blandt flere geologiske processer som forkastninger, skred eller flodbølger af vand eller en anden væske.

Fossae kendes ikke mindst fra Mars og Venus, men også fra nogle måner.

På Månen kendes følgende fossae:
 Fossa Casals
 Fossa Cauchy

Månens geologi
Geologi
Mons (exogeologi)

Mons (flertal: montes) er betegnelsen for et bjerg på et himmellegeme, blandt andet på Månen. Betegnelsen bruges både om enkeltbjerge og om bjergkæder. 

De højeste månebjerge er Mons Huygens på 4,7 km, Mons Hadley på 4,6 km, Mons Bradley på 4,2 km og Mons Penck på 4 km (alle tal er omtrentlige). De længste bjergkæder er Montes Rook på 791 km, Montes Cordillera på 574 km og Montes Haemus på 560 km. 

Der findes ligeledes bjerge på Venus, Mars og andre fjernere himmellegemer. Solsystemets højeste bjerg er den udslukte vulkan Olympus Mons, der rejser sig 26,4 kilometer over det omkringliggende terræn.

Månens geologi
Bjerge på Månen
Solsystemet
Wolf Kahler

Wolf Kahler (født 3. april 1940 i Kiel) er en tysk skuespiller, der er mest kendt for sin rolle som Dietrich i Jagten på den forsvundne skat. Han har grundet sin højde (193 cm) og markante karaktertræk som blond hår og blå øjne ofte været castet til roller, hvor han skulle spille en nazist.

Filmografi i udvalg 
 Drengene fra Brasilien (1978)
 Jagten på den forsvundne skat (1981)
 Resten af dagen (1993)
 Kammerater i krig (2001)

External links 
 

Skuespillere fra Tyskland
Personer fra Kiel
Willemoes-klassen

Willemoes-klassen var Søværnets hurtiggående torpedobåde, der var i stand til at skyde op imod 40 knob (74 km/t). Den grundlæggende taktik bestod i sin enkelthed i at gemme sig indtil fjenden var tæt på for derefter at affyre sine missiler og torpedoer og stikke af med høj fart. Når der blev givet fuld gas med gasturbinen brugte man ca. 4.500 liter dieselolie i timen – ved denne hastighed var brændstofbeholdningen opbrugt på 10 timer. På grund af dette store brændstofforbrug var der to tankskibe af Faxe-klassen tilknyttet torpedobådene, så der altid var brændstof i nærheden.

Torpedomissilbåden P547 Sehested ligger nu som et museumsskib på Marinestation København.

Referencer, kilder og eksterne links 

 Flådens historie: Willemoes-klassen
 Meltingpot: Danish units 
 Harpoondatabase – P549 Willemoes
 Vaabenskjolde.dk 

Torpedobåde fra Danmark
Martin Dahlin

Martin Nathaniel Dahlin (født 16. april 1968 i Uddevalla, Sverige) er en tidligere svensk fodboldspiller med venezuelanske rødder, der spillede som angriber hos en række europæiske klubber, samt det svenske landshold. Han blev i 1993 kåret til Årets Spiller i Sverige.

Klubkarriere 
Dahlin startede sin seniorkarriere hos den svenske klub Malmö FF, hvor han i fire sæsoner havde stor succes inden han blev solgt til tyske Borussia Mönchengladbach. Kun afbrudt af et kort ophold hos Roma spillede han hos Gladbach frem til 1997, og opnåede at score 60 mål i 125 kampe. Herefter forsøgte Dahlin sig et enkelt år i engelsk fodbold hos Blackburn Rovers, inden han afsluttede karrieren med et ophold hos Hamburger SV.

Med Borussia Mönchengladbach vandt Dahlin i 1995 den tyske DFB-Pokalturnering.

Landshold 
Dahlin nåede gennem karrieren at spille 60 kampe og score 29 for Sveriges landshold, som han repræsenterede i årene mellem 1991 og 1997. Han deltog for sit land ved EM i 1992 på hjemmebane samt ved VM i 1994 i USA, hvor svenskerne vandt bronze.

Titler 

DFB-Pokal
 1995 med Borussia Mönchengladbach

Eksterne henvisninger 

 FIFA.com spillerinfo 

Fodboldspillere fra Sverige
Fodboldspillere fra Malmö FF
Fodboldspillere fra Borussia Mönchengladbach
Fodboldspillere fra AS Roma
Fodboldspillere fra Blackburn Rovers F.C.
Fodboldspillere fra Hamburger SV
Deltagere ved det europæiske mesterskab i fodbold 1992
Deltagere ved verdensmesterskabet i fodbold 1994
Anskydning

Anskydning betyder indenfor jagt, at et dyr rammes af et skud uden at det slås ihjel.

I Danmark påviste Danmarks Miljøundersøgelser i 1996 at en meget stor andel af vildtbestanden levede med hagl i kroppen fordi dyrene var blevet skudt uden at blive dræbt. I visse bestande levede op til en tredjedel af dyrene med hagl i kroppen.
Undersøgelsens resultat førte til at Miljøministeriet og Vildtforvaltningsrådet udarbejdede Handlingsplan til forebyggelse af anskydning af vildt, der trådte i kraft i 1997. Hovedpunktet i planen var den generelle henstilling til jægerne ikke at skyde før vildet er tæt nok på. Skov- og Naturstyrelsen og Danmarks Jægerforbund har siden gennemført kampagner med hensigten at gøre jægerne opmærksomme på problemet. Senere undersøgelser har vist, at antallet af anskydninger er faldet fra 1996 til 2005.

Der findes særligt trænede hunde (bl.a. schweisshunde), der er specialiserede i at finde let blødende, anskudt vildt.

Litteratur

Kilder  

Jagt
Dyrevelfærd
Mitch Miller

Mitch Miller (født 4. juli 1911, død 31. juli 2010) var en amerikansk musiker, sanger og musikproducer.

Kilder 

Musikere fra USA
Yul Brynner

Yul Brynner (født , ; 11. juli 1920, Vladivostok, død 10. oktober 1985, New York City) var en oscar-belønnet (Oscar for bedste mandlige hovedrolle) russisk-født amerikansk skuespiller.

Julij Borisovitj Briner var søn af schweiziske-mongolske opfinder og schweiziske konsul i Rusland, Boris Julievich Brynner, og den russiske lægedatter Marijej Blagovidovoj. Yul Brynner havde statsborgerskab i det schweiziske samfund Möriken-Wildegg, Aargau. På grund af hans mongolske afstamning kaldte han sig lejlighedsvis Taidje Khan. Brynner var roma, og var ærespræsident for Den Internationale Romani Union. I 1970'erne var Yul Brynner aktiv i bestræbelserne på at forene romaerne internationalt og skabe international anerkendelse.

Filmografi 
 Dødens by (1975)
 Westworld (1973)
 Spionkrigen (1973)
 Når hestetyve elsker (1971)
 Adiós, Sabata (1970)
 Sultan - Indiens frihedshelt (1968)
 Kosakken Taras Bulba (1962)
 Syv mænd sejrer (1960)
 Een gang til med følelse (1959)
 Kongen og jeg (1956)
 Anastasia (1956)

Referencer

Eksterne henvisninger 

 
 

Skuespillere fra USA
Filmskuespillere fra USA
Teaterskuespillere fra USA
Oscar for bedste mandlige hovedrolle
Romaer fra Rusland
Anders Limpar

Anders Limpar (født 24. september 1965 i Stockholm, Sverige) er en tidligere svensk fodboldspiller, der spillede som midtbanespiller hos en række europæiske klubber, mest nævneværdigt for de engelske Premier League-klubber Arsenal og Everton. Han blev i 1991 kåret til Årets Spiller i Sverige.

Klubkarriere 
Limpar startede sin seniorkarriere hos IF Brommapojkarna og Örgryte IS i sit hjemland, inden turen gik via Schweiz og Italien til Arsenal F.C. i England. Her var han tilknyttet i fire succesfulde sæsoner og var med til at vinde både det engelske mesterskab, FA Cuppen Liga Cuppen samt Pokalvindernes Europa Cup. I 1994 rejste han til Everton F.C., hvor han i 1995 var med til at vinde endnu et FA Cup-trofæ.

Efter en kort periode i 1997 at have forsøgt sig uden held hos Birmingham City vendte Limpar tilbage til Sverige og AIK Stockholm, som han blev svensk mester med i 1998. Han afsluttede karrieren i 2000 hos AIK's ærkerivaler Djurgården, efter forinden at have prøvet kræfter med den amerikanske MLS-liga hos Colorado Rapids.

Landshold 
Limpar nåede gennem karrieren at spille 58 kampe og score seks mål for Sveriges landshold, som han repræsenterede i årene mellem 1987 og 1996. Han deltog for sit land ved VM i 1990 i Italien, EM i 1992 på hjemmebane samt VM i 1994 i USA, hvor svenskerne vandt bronze.

Titler 

Engelske Mesterskab
 1991 med Arsenal F.C.

FA Cup
 1993 med Arsenal F.C.
 1995 med Everton F.C.

League Cup
 1993 med Arsenal F.C.

Pokalvindernes Europa Cup
 1994 med Arsenal F.C.

Svenske Mesterskab
 1998 med AIK Stockholm

Eksterne henvisninger 
 FIFA.com spillerinfo 

Fodboldspillere fra Sverige
Fodboldspillere fra Örgryte IS
Fodboldspillere fra Arsenal F.C.
Fodboldspillere fra Everton F.C.
Fodboldspillere fra Birmingham City F.C.
Fodboldspillere fra AIK Fotboll
Fodboldspillere fra Djurgårdens IF Fotboll
Fodboldspillere fra IF Brommapojkarna
Fodboldspillere fra Colorado Rapids
Personer fra Stockholm
Fodboldspillere fra BSC Young Boys
Deltagere ved verdensmesterskabet i fodbold 1990
Deltagere ved det europæiske mesterskab i fodbold 1992
Deltagere ved verdensmesterskabet i fodbold 1994
Stefan Schwarz

Hans Jürgen Stefan Schwarz (født 18. april 1969 i Malmö, Sverige) er en tidligere svensk fodboldspiller med tyske rødder, der spillede som midtbanespiller hos en række europæiske klubber, blandt andet SL Benfica i Portugal samt engelske Arsenal og Sunderland. Han blev i 1999 kåret til Årets Spiller i Sverige.

Klubkarriere 
Schwarz startede sin seniorkarriere hos Malmö FF i sin hjemby, men rejste i 1991 via Bayer Leverkusen i Tyskland til Portugal, hvor han spillede de følgende tre sæsoner hos SL Benfica. Herefter havde han en enkelt sæson hos Arsenal F.C. i den engelske Premier League. Opholdet hos London-klubben blev dog ingen succes og fra 1995 til 1998 spillede han i Italien hos ACF Fiorentina.

Efter at have tilbragt en enkelt sæson i den spanske La Liga hos Valencia CF rejste Schwarz tilbage til England, hvor han afsluttede sin karriere med fire sæsoner hos Sunderland A.F.C.

Schwarz vandt med Malmö FF det svenske mesterskab i både 1987 og 1988, samt pokalturneringen i 1989. Med SL Benfica blev han portugisisk mester i både 1991 og 1994 og hos ACF Fiorentina vandt han Coppa Italia i 1996.

Landshold 
Schwarz nåede gennem karrieren at spille 69 kampe og score seks mål for Sveriges landshold, som han repræsenterede i årene mellem 1990 og 2001. Han deltog for sit land ved VM i 1990 i Italien, EM i 1992 på hjemmebane samt VM i 1994 i USA, hvor svenskerne vandt bronze.

Titler 

Sveriges mesterskab
 1987 og 1988 med Malmö FF

Portugals mesterskab
 1991 og 1994 med SL Benfica

Coppa Italia
 1996 med ACF Fiorentina

Eksterne henvisninger 
 FIFA.com spillerinfo 

Fodboldspillere fra Sverige
Fodboldspillere fra Malmö FF
Fodboldspillere fra Bayer 04 Leverkusen
Fodboldspillere fra Arsenal F.C.
Fodboldspillere fra ACF Fiorentina
Fodboldspillere fra Valencia CF
Fodboldspillere fra Sunderland A.F.C.
Personer fra Malmø
Deltagere ved verdensmesterskabet i fodbold 1990
Deltagere ved det europæiske mesterskab i fodbold 1992
Deltagere ved verdensmesterskabet i fodbold 1994
Slovenien Rundt

Slovenien Rundt er et etapeløb som arrangeres årligt i midten af juni i Slovenien. Løbet er af klasse 2.Pro og har været en del af UCI ProSeries siden 2020. Løbet blev for første gang afholdt i 1993, efter opløsningen af Jugoslavien.

Vindere

Eksterne henvisninger 
Løbets hjemmeside 

 
Etableret i 1993